મૌની બાબાએ જગદીશગીરીના સાંનિધ્યમાં ૨૦૦૨માં ભાદરવી સુદ અગિયારના દિવસે ૧૨ વર્ષ મૌનવ્રત ધારણ કર્યું અને પાંડવકાળની ગુફામાં અનુષ્ઠાનનો પ્રારંભ કર્યો હતો. મૌની બાબા ખૂનકેસના ફરિયાદી જયંતિભાઈ પ્રજાપતિ કહે છે, “જગદીશગીરી વિશ્વ હિન્દુ પરિષદના બનાસકાંઠાના માર્ગદર્શક મંડળના પ્રમુખ તરીકે પણ રહી ચૂક્યા હતા. એ નાતે હું જગદીશગીરીને અવારનવાર મળતો. મૌની બાબા જગદીશગીરી મહારાજના ચાચા ગુરુ હતા અને મઠમાં રહેતા હતા. મૌની બાબા સાથે પણ મારે આત્મીય નાતો બંધાયો હતો. મૌની બાબા અનુષ્ઠાનમાં માત્ર પ્રવાહી ખોરાક લેતા હતા. મૌની બાબાએ મને સ્લેટમાં એવું લખી દીધું હતું કે જગદીશગીરી અબ ઇસ દુનિયા મેં નહી હૈ. મૌની બાબાને ૨૮ ઓક્ટોબર, ૨૦૦૮ના દિવાળીની મોડી રાતે કેરોસીન છાંટીને સળગાવી દેવાયા. એ પછીના બેસતા વર્ષના દિવસે વહેલી સવારે હું મઠમાં ગયો ત્યારે લાશ સળગતી હતી. મેં મૌની બાબાના ગુરુ અને રાજકીય નેતાઓને અને બધા પરિચિતોને ઘટનાની જાણ કરી. પોસ્ટમોર્ટમ માટે અમે મૌની બાબાના મૃતદેહને પાલનપુર લઈ ગયા. મેં મૌની બાબાના ભંડારા માટે સાધુસમાજને કહ્યું. દસેક દિવસ સુધી કોઈ ચહલપહલ ન થઈ એટલે મેં જયશ્રીગીરીને ૩૦૨ની કલમના મુખ્ય આરોપી બનાવી વડગામ પોલીસ સ્ટેશનમાં ફરિયાદ નોંધાવી. કેસ પાલનપુર સેશન્સ કોર્ટમાં ચાલી રહ્યો છે.”